tartuNLP/wikipedia-smugri-20251201 huggingface dataset:
Vrådalin kirkko

Vrådalin kirkko () on Kviteseidin kunnassa Norjassa sijaitseva puinen pitkäkirkko vuodelta 1887.
Fjågesundin kirkko

Fjågesundin kirkko () on Kviteseidin kunnassa Norjassa sijaitseva puinen pitkäkirkko vuodelta 1916.
Kilenin kappeli

Kilenin kappeli () on Kviteseidin kunnassa Norjassa sijaitseva puinen pitkäkirkko vuodelta 1958.
Reza Zarrab

Reza Zarrab (, ; s. 1983 Teheran) on iranilaissyntyinen rahanpesijä.
Zarrab on iranilaisen liikemies Hossein Zarrabin poika. Hän aloitti liiketoiminnan Turkissa noin vuonna 2008 saatuaan maan kansalaisuuden. Zarrab oli osallinen vuoden 2013 Turkin korruptioskandaaliin ja oli kahden kuukauden ajan vangittuna. Recep Tayyip Erdoğan piti tutkintaa oikeudellisena vallankaappauksena. Zarrab pidätettiin Yhdysvalloissa vuonna 2016, mutta hän suostui todistajaksi Turkin hallinnon toimijoita ja Halkbankia vastaan. Zarrab palveli rahanpesijänä keskeisimmin Irania, jota hän auttoi pakotteiden kiertämisessä. Yhdysvaltalaisten syyttäjien mukaan hän pesi Iranille rahaa vähintään 20 miljardin dollarin arvosta vuosina 2010–2015. Zarrabin mukaan hänen toimintaansa olivat mukana sallimassa tai mahdollistamassa Recep Tayyip Erdoğan ja Zafer Çağlayan. Yhdysvaltalaisten syyttäjien mukaan Berat Albayrak ohjeisti turkkilaisia virkamiehiä jatkamaan kyseenalaisten rahansiirtojen sallimista Zarrabin tilien ja Iranin välillä myös vuonna 2013 tehdyn pidätyksen jälkeen.
Rudy Giuliani lobbasi sen puolesta, että Zarrab vapautettaisiin vaihtamalla hänet Turkissa terrorismisyytösten nojalla pidätettyyn pastori Andrew Brunsoniin. Rex Tillerson hylkäsi idean Donald Trumpin kiinnostuksesta huolimatta vuonna 2017. Zarrabin varat Turkissa jäädytettiin ja hänet julistettiin ei-toivotuksi henkilöksi, koska hän antoi Erdoğania kohtaan raskauttavan todistuksen. Zarrab siirsi rahaa myös venäläisille asiakkaille. Osa rahansiirroista kytkeytyi valtavaan petosvyyhtiin, jonka Sergei Magnitski paljasti.
Zarrab oli naimisissa laulaja, näyttelijä Ebru Gündeşin kanssa, mutta Gündeş haki avioeroa vuonna 2016 tehdyn pidätyksen jälkeen.
Safi al-Dinin hauta

Safi al-Dinin hauta on šeikki Safi al-Din Ardabilin haudalle rakennettu rakennusryhmä Ardabīlissa Iranissa. Tämä 1500-luvun alun ja 1700-luvun lopun välisenä aikana rakennettu suufilaisuuden hengellinen keskus käyttää perinteisiä iranilaisia arkkitehtonisia muotoja maksimoidakseen käytettävissä olevan tilan erilaisten toimintojen käyttöön (kirjasto, moskeija, koulu, mausoleumi, vesisäiliö, sairaala, keittiöt ja leipomo). Šeikin pyhäkölle vievä reitti on jaettu seitsemään segmenttiin, jotka heijastavat suufi-mystiikan seitsemää vaihetta. Niitä erottaa kahdeksan porttia, jotka edustavat suufilaisuuden kahdeksaa asennetta. Kokonaisuuteen kuuluu hyvin säilyneitä ja runsaasti koristeltuja julkisivuja ja sisätiloja sekä merkittävä kokoelma antiikkiesineitä. Se muodostaa harvinaisen keskiaikaisen islamilaisen arkkitehtuurin kokonaisuuden.
Rakennuskokonaisuus on suufilaisten keskeinen pyhiinvaelluskohde. Se on Unescon maailmanperintökohde vuodesta 2010.
Marieholm (Eslöv)

Marieholm on taajama Eslövin kunnassa Skånen läänissä samannimisessä historiallisessa maakunnassa Ruotsissa. Taajamassa oli 1 741 asukasta vuonna 2021.
Stehag

Stehag on taajama Eslövin kunnassa Skånen läänissä samannimisessä historiallisessa maakunnassa Ruotsissa. Taajamassa oli 1 332 asukasta vuonna 2021.
Çamlıcan moskeija

Çamlıcan moskeija () on İstanbulin Bosporinsalmen itäpuoleisessa Üsküdarin piirikunnassa, Çamlıcanmäellä sijaitseva Turkin suurin moskeija. Se avasi ovensa yleisölle 7. maaliskuuta 2019.
Çamlıcan moskeijan pinta-ala on yli 57 500 neliömetriä. Moskeija on saanut nimensä Aasian-puoleisen Istanbulin Çamlıca-kukkulalta, jolla se sijaitsee. Moskeijan suunnittelivat arkkitehdit Bahar Mızrak ja Hayriye Gül Totu. Molemmat heistä katsoivat moskeijan ilmentävän kansallisylpeyttä, ja Çamlıcan moskeijaa onkin kutsuttu turkkilaisen kansallistunnon symboliksi. Moskeijaan otettiin mallia osmanien valtakunnan ajan tyylistä ja Sinanilta. Çamlıcan moskeijan rukoussaliin mahtuu 63 000 ihmistä. Tiloihin kuuluvat myös museo, galleria, kirjasto, konferenssitila ja taidetyöpajoille omistetut tilat.
Çamlıcan moskeijan pääkupoli sijaitsee 72 metrin korkeudessa, mikä symboloi Turkin 72 etnistä ryhmää. Pääkupoli on 34 metriä leveä, mikä on viittaus paikalliskoodiin 34. Moskeijalla on kuusi minareettia. Ne ulottuvat korkeimmillaan 107,1 metrin korkeuteen. Tällä viitataan Manzikertin taistelun voittoon vuonna 1071. Çamlıcan moskeija on vasta Turkin neljäs kuuden minareetin moskeija Sinisen moskeijan, Sabancın keskusmoskeijan ja Mersinin Muğdatin moskeijan ohella.
Moskeijaan tutustuminen on ilmaista, mutta hyviä tapoja ja käyttäytymissääntöjä tulee noudattaa. Islaminuskoiset saavat vierailla moskeijassa kaikkina aukioloaikoina. Muiden kuin islaminuskoisten tulee poistua rakennuksesta ennen päivittäisten rukoushetkien alkamista.
Torgny Schunnesson

Harry Gustaf Torgny Schunnesson (s. 19. syyskuuta 1948 Stehag) on ruotsalainen dokumenttielokuvien ohjaaja, joka yhdessä kuvaaja Jean Hermansonin kanssa havainnoi ruotsalaisten arkea ja työolosuhteita 1980- ja 1990-luvuilla. Vanhojen kirjojen keräilyä harrastava Schunnesson on tullut tunnetuksi myös SVT:n "Antikrundan"-ohjelmasta, jossa hän toimii asiantuntijana.
SpaceX Starship integrated flight test 5

SpaceX Starship integrated flight test 5 eli IFT-5 oli Starshipin ja Super Heavyn viides yhteinen koelento. Se suoritettiin 13. lokakuuta 2024. Edellisen lennon onnistumisen myötä SpaceX tavoitteli ensimmäisen kerran kantoraketin laskeutumista takaisin lähtöalustalle. Tavoite saavutettiin, kun Super Heavy saatiin onnistuneesti kiinni laukaisualustan tornin robottivarsilla. Avaruusalus laskeutui Intian valtamereen. 
Lennon lentoprofiilissa Super Heavyn oletuslaskeutumispaikka on Meksikonlahteen. Lennonjohtajan tulee antaa manuaalinen käsky viimeistään ensimmäisen jarrutuspolton (boostback burn) loppuvaiheeseen mennessä, jotta kantoraketti yrittää laskeutumista laukaisualustalle. Toinen varalaskeutumispaikka on tornin viereen maahan. Vasta aivan lennon loppuvaiheessa vaihe ohjaa itsensä torniin.
Starship laskeutui aiotusti Intian valtamereen edellisten lentojen kaltaisella lentoradalla. Alus lähettiin radalle, josta se palaisi ilmakehään automaattisesti ilman jarrutuspolttoa (deorbit burn). Suurimmat muutokset aluksessa ovat sen lämpökilvessä. Lämpökilven laatat ovat uutta mallia, kilvessä on ablatiivinen tukikerros ja siivekkeiden suojausta lisättiin.
30 minuutin laukaisuikkuna alkoi kello 12.00 UTC 13. lokakuuta 2024.
Joy M’Batha

Joy Nirak Fikile M’Batha (s. 1994) on ruotsalainen muusikko, jonka esikoissingle ”Kattliv” ilmestyi vuonna 2014. Hänen läpimurtonsa oli Lorentzin kanssa laulettu ”Där dit vinden kommer”. M’Batha on tehnyt kappaleen ”Sekund” SVT:n "Ohuella langalla" -poliisisarjaan, jossa hänellä oli myös pieni sivurooli. Hän on kotoisin Malmöstä ja asuu nykyisin Kööpenhaminassa.
Elämäni biisi (5. tuotantokausi)

Elämäni biisin viides tuotantokausi.
Ohjelman viidennen tuotantokauden suorat lähetykset alkoivat Tampereen Mediapoliksesta lauantaina 26.8.2023. Suora finaalilähetys ja Parhaat hitit -konsertti lähetettiin 4.11.2023 Tampereen Nokia-areenalta.
Anteeksipyytämisen vaikeudesta YYA-sopimukseen.
Loppukappaleet:
Oota mua New Yorkissa.
Loppukappaleet:
Punainen planeetta.
Loppukappale:
Bülent Ersoy

Bülent Ersoy (alun perin "Bülent Erkoç"; s. 9. kesäkuuta 1952) on turkkilainen laulaja.
Ersoy muutti vanhempineen Istanbuliin vuonna 1960. Hän sai musiikkikasvatusta Melahat Parsilta ja Rıdvan Aytanilta. Ersoy teki vuonna 1971 ensimmäisen levytyksensä, joka koostui kahdesta laulusta. Laajempaa suosiota hän sai esiinnyttyään vuonna 1974 Maksim Gazinosussa ja äänitettyään ensimmäisen LP-levynsä. Vuonna 1980 Ersoy vangittiin 45 päiväksi tuomarin halventamisesta Turkin vallankaappauksen aikoihin. Ersoy on transsukupuolinen ja kävi läpi sukupuolenkorjausprosessin Lontoossa vuonna 1981. Sotilasjuntan aikaisessa Turkissa häneltä kiellettiin esiintyminen transsukupuolisuutensa takia. Ersoy asui Saksassa ja Australiassa vuoteen 1988 saakka, mutta jatkoi uraansa Turkissa transvastaisen lain tultua kumotuksi vuonna 1989. Harmaissa susissa toiminut Hacı Tepe ampui Ersoyta lavalla vuonna 1989 tämän kieltäydyttyä laulamasta Harmaiden susien sotamarssia.
Ersoy on pysynyt suosittuna laulajana Turkissa, ja hänestä on tullut sekä kansallisikoni että erityisesti maan seksuaali- ja sukupuolivähemmistöjen yhteisön symboli.
Elämäni biisi (6. tuotantokausi)

Elämäni biisin kuudennen tuotantokauden suorat lähetykset alkoivat Tampereen Mediapoliksesta lauantaina 7.9.2024.
Kaikki tahtoo rakastaa.
Loppukappale: Kaikki tahtoo rakastaa (Hector, säv. &amp; san. Hector; 1987).
Seksuaaliterveys

WHO kuvaa seksuaaliterveyttä sukupuelielimiin liittyvänä fyysisenä, henkisenä ja sosiaalisena hyvinvointina. Seksuaali- ja lisääntymisterveyden oikeuksista voidaan käyttää nimikettä SRHR (sexual and reproductive health and rights).
Seksuaalioikeudet.
Seksuaalioikeudet oikeuttavat ihmisen päättää omiin seksuaalisuuteensa liittyvistä asioista. Seksuaalioikeudet ovat suojattuja Suomen lain alla, ja ne ovat keskeisiä ihmisen hyvinvoinnin kannalta.
Seksuaalioikeuksia määritellään ihmisen oikeutena ehkäisyyn, sukupuoli-identiteetin edustamiseen, homoseksuaalisuuteen, seksuaaliväkivallattomuuteen ja turvalliseen aborttiin.
Ehkäisy.
Ehkäisy edistää seksuaaliterveyttä, sillä se poistaa taloudellisen, fyysisen ja henkisen varautumattomuuden riskiä kansalaisille. Raskauden ehkäisykeinoihin kuuluvat tunnetuimmin kondomit ja ehkäisypillerit.
Seksuaalirikos.
Seksuaalirikos on seksuaalinen teko tai teon yrittäminen, joka on tehty toiselle ihmiselle ilman hänen suostumustaan. Väkivallan uhka, petoksen uhka ja uhrin pelottelu lasketaan kaikki pakottamiseksi.
Ympärileikkaus.
Ympärileikkaus on rituaalisesti tai terveydellisesti perusteltu tytön tai pojan sukuelinten silpominen tai mutilaatio. Pojan ympärileikkauksessa esinahka poistetaan.
Tyttöjen ympärileikkauksella on monia muotoja, ja se poistaa kaikki tai osia tytön ulkoisista sukuelimistä.
Suomessa tyttöjen ympärileikkaus on kiellettyä. Poikien ympärileikkaus on ei ole kiellettyä missään maassa, mutta sen nähdään loukkaavan lapsen oikeutta koskemattomuuteen.
Naiset ja tytöt.
Naisen ympärileikkaus eli FGM (Female genital mutilation tai naisten sukupuolielinten silpominen) ei ole selitettävissä terveydellisistä syistä. Se on uskonnollinen toimenpide joka suoritetaan tytölle 0-15 vuoden iässä. Rituaalia harjoitetaan useissa Afrikan ja Lähi-idän maissa. Tyttöjen ympärileikkausta perustellaan mm. naisten yliseksuaalisuuden hallinnalla, seksitilanteen kokemuksen parantamisella, perinteen jatkamisella ja uskonnolla.
Miehet ja pojat.
Miesten ympärileikkaus on usein tehty uskonnollisista tai kulttuurisita syistä, mutta ihmiset perustelevat sen olevan myös terveyttä edistävää. Eurooppalaiset asiantuntijat ovat kuitenkin vastustaneet tätä. 
Seksuaalikasvatus.
Seksuaalikasvatus käsittelee ja opettaa seksuaalioikeuksia, ehkäisyn käyttöä ja terveysvaikutuksia, seksitilanteiden navigointia ja omien rajojen ilmaisemista nuorille.
Müzeyyen Senar

Müzeyyen Senar (16. heinäkuuta 1918 Bursan maakunta – 8. helmikuuta 2015 İzmirin maakunta) oli turkkilainen laulaja.
Senarin vanhempien avioliitto oli riitaisa. Hänellä oli sisko ja veli, jotka olivat häntä vanhempia. Hänen äitinsä jätti miehensä ja muutti Istanbuliin. Senar pysyi isänsä luona kolmen vuoden ajan, kunnes 12-vuotiaana muutti äitinsä luo. Hän sai opetusta ja vaikutteita Kemal Niyazi Seyhunilta, Hayriye Hanımilta, Sadettin Kaynakilta, Selahattin Pınarilta, Lemi Atlılta ja Mustafa Nafiz Irmakilta. Senar esiintyi usein Kemal Atatürkille tämän kutsusta jo 14-vuotiaasta lähtien. Hän aloitti vuonna 1932 myös laulamisen Istanbulin radiossa ja pääsi vuonna 1933 esiintymään İbrahim Dervişzaden musiikkisaliin. Senarin ensimmäinen levytys julkaistiin vuonna 1933. Hän pysyi Istanbulin radion laulajana vuoteen 1941 saakka ja esiintyi jonkin aikaa Mesut Cemilin kutsusta myös Ankaran radiossa.
Senar oli laulajana yksi perinteisen turkkilaisen musiikin johtavista popularisoijista. Hän piti konsertteja myös ulkomailla ja jatkoi esiintymistä Turkin eri kaupungeissa vuoteen 1983. Senarin tunnettujen laulujen joukossa ovat "Ne Olursun Güzelim Sevsen Beni", "Dalgalandım da Duruldum", "Benzemez Kimse Sana", "Akşam Oldu Hüzünlendim Ben Yine", "Ben Seni Unutmak için Sevmedim", "Feraye" ja "Ormancı". Senar esiintyi myös näyttelijänä muutamissa elokuvissa. Hän sai vuonna 1998 valtiontaiteilijan arvonimen, jonka vastaanottamisesta hän kuitenkin kieltäytyi. Samana vuonna nuoremmat laulajat tekivät hänen kunniakseen hänen laulujensa uusista tulkinnoista koostuneen levytyksen. Lauluja esittivät muiden muassa Ajda Pekkan, Sezen Aksu ja Nilüfer. Vuonna 2013 Senar palkittiin Turkin kulttuurin ja taiteiden suurpalkinnolla.
Senar kärsi vakavista terveysongelmista saatuaan aivoverenkiertohäiriön vuonna 2006. Hän kuoli keuhkokuumeeseen sairastuttuaan oltuaan kuuden päivän ajan sairaalahoidossa 8. helmikuuta 2015.
Lyle ja Erik Menendez

Lyle ja Erik Menendez (s. 1968 ja 1970) ovat yhdysvaltalaiset veljekset, jotka ampuivat vauraat vanhempansa elokuussa 1989 Los Angelesin Beverly Hillsissä. Veljekset tuomittiin vuonna 1996 elinkautiseen ilman mahdollisuutta ehdonalaiseen. Murhien epäselviksi jääneitä motiiveja on käsitelty sen jälkeenkin useissa oikeudenkäynneissä. Motiivina on pidetty lähinnä ahneutta perintörahoihin, mutta on esitetty väitteitä myös perheen isän pitkään jatkuneesta poikiensa seksuaalisesta hyväksikäytöstä. Aluksi nuorukaiset syyttivät murhista mafiaa, koska heidän isänsä toimi viihdeteollisuuden johtotehtävissä, mutta myöhemmin he tunnustivat tekonsa.
Tapaus on saanut Yhdysvalloissa valtavasti huomiota paitsi epäselvien motiiviensa, myös erityisen verisen tekotapansa ja viihdeteollisuuskytkentöjensä takia. Siitä on julkaistu useita kirjoja sekä näytelmä- ja dokumenttielokuvia, viimeksi Netflixin tuottamat "The Menendez Brothers" (2024) ja "Monsters"-sarjan toinen tuotantokausi nimellä "Hirviöt: Lyle ja Erik Menendezin tarina" (2024). Melko tuoreeltaan tapauksesta tehtiin televisiolle näytelmäelokuvat "Menendez: A Killing in Beverly Hills" (1994) ja "Veriside" (Honor Thy Father and Mother: The True Story of the Menendez Murders, 1994).
Los Angelesin piirisyyttäjänvirasto kertoi lokakuussa 2024 ottavansa yli 30 vuoden takaisen tapauksen jälleen tarkasteluun veljesten toimittamien, hyväksikäyttöön viittaavien uusien todisteiden myötä.
Marisa Merz

Marisa Merz (23. toukokuuta 1926 Torino, Italia – 20. heinäkuuta 2019 Torino) oli italialainen taiteilija ja kuvanveistäjä. Hän oli ainoa nainen, joka on yhdistetty 1960-luvun Italiassa alkunsa saaneeseen arte povera -taidesuuntaukseen. 
Elämä ja ura.
Merzin elämästä ennen vuotta 1960 tiedetään julkisuudessa hyvin vähän. Hänen torinolainen isänsä työskenteli Fiatin autotehtailla. Nuorena Merz opiskeli klassista balettia ja toimi jonkin aikaa taiteilija Felice Casoratin mallina. 1950-luvulla hän tutustui Torinon taiteilijapiireissä Mario Merziin, jonka kanssa hän avioitui vuonna 1960. Pariskunta asui kolme vuotta Sveitsin Alpeilla pienessä Frutigenin kylässä, jossa vuonna 1960 syntyi heidän tyttärensä Beatrice (Bea) Merz. Italiaan palattuaan pariskunta alkoi tehdä taidetta. Marisa ja Mario Merz toteuttiva teoksia myös taiteilijaparina. Jäätyään leskeksi vuonna 2003 Merz jatkoi taiteen tekemistä vielä yli 90-vuotiaaksi. 
Merz piti ensimmäiset yksityisnäyttelynsä Torinossa vuonna 1967 Gian Enzo Speronen galleriassa, Galleria Civica d’Arte Modernassa sekä vastakulttuurisella Piper Pluri -clubilla, joka toimi myös happeningien esityspaikkana. Vuonna 1968 hän osallistui Amalfilla Germano Celantin kuratoimaan kolmipäiväiseen Arte Povera píu Azione Povera -tapahtumaan, joka merkitsi alkua myös Arte Povera -taidesuuntaukselle. Suuntauksen taitailijat valmistivat teoksensa arkisista, "köyhistä" (it. "povera"), materiaaleista, kuten katoavista tai löydetyistä aineksista haastaen materiaalivalinnoilla taidetta kaupallisena kulutushyödykkeenä. 
Marisa Merz toimi Torinon kokeellisen taiteen kenttää osana, mutta pienen lapsen äitinä 1960-luvulla hänen taiteellinen työskentelynsä kietoutui kuitenkin käytännössä paljolti kodin piiriin. Kotona, työhuoneen sijaan, Merz valmisti alumiinikaistaleista myös ensimmäisen Living sculpture -veistoksensa (suom. "elävä veistos"), orgaanisenmuotoisen veistoksen, joka levittäytyi asunnon eri huoneisiin. Merz toteutti Living sculpture -veistoksista sittemmin eri versioita. Hän valmisti teoksia myös käsityötekniikoin, muun muassa kuparilangasta neuloen. 
Merzin tuotannon on tulkittu kertovan hänen henkilökohtaisesta elämästään. Vaikka Celant ei maininnut Marisa Merziä arte povera -taidesuuntaukselle vuonna 1967 laatimassa manifestissa, Merz osallistui teoksillaan arte poveran näyttelyihin. Hänen taiteellisen tuotantonsa merkitys suuntauksen pyrkimysten osana on saanut huomiota vasta paljon myöhemmin. Ensimmäinen laajempi Merzin retrospektiivinäyttely järjestettiin vasta vuonna 2017. Vuonna 2013 Merz palkittiin elämäntyöstään Venetsian biennaalissa Kultaisella leijonalla ("Leone d'Oro"). Hän menehtyi heinäkuussa 2019 yhdeksänkymmenenkolmen vuoden ikäisenä.
Hawramanin kulttuurimaisema

Hawramanin kulttuurimaisema on hawrami-kansan asuttama alue Iranin länsirajalla. Se koostuu kahdesta Zagrosvuorten laaksosta ja niiden 12 kylästä. Alue on Unescon maailmanperintökohde vuodesta 2021.
Puolinomadista elämää viettävien hawramien asumismuoto näissä kahdessa laaksossa on sopeutunut vuosituhansien ajan vuoristoiseen ympäristöön. Jyrkille rinteille on pengerretty terasseja viljelymaiksi, ja asutus siirtyy karjan mukana ylärinteiltä laaksoihin vuodenaikojen mukaan.
Lipeälapset

Lipeälapset on suomalainen valistuselokuva. Se on Matti Kassilan ohjaama vuonna 1949 julkaistu lyhytelokuvadokumentti, jossa varoitetaan lipeän vaaroista lapsille. Elokuva alkaa dramatisoidulla kohtauksella, jossa perheenäiti sekoittaa kuppiin lipeää nesteeseen, jonka perheen poika juo. Kohtauksesta siirrytään näyttämään hoitomenetelmiä, joilla oikeita potilaita hoidetaan.
Elokuva näytettiin kutsuvierasnäytöksenä eduskunnalle. Ohjaaja Kassilan mukaan osa katsojista poistui kesken ja yksi pyörtyi. Presidentin puoliso Alli Paasikivi oli katsonut loppuun asti. Kassilan mukaan elokuva tehtiin, koska Toivo Särkkä oli luvannut professori Yrjö Meurmanille tehdä sen. Valtion elokuvatarkastamo sensuroi yleisöversiosta kohtauksen, jossa lapsen mahalaukkuun tehdään reikä. Myöhemmin samana vuonna Valtion elokuvalautakunta kuitenkin hyväksyi elokuvan sensuroimattoman version. Elokuva on kielletty lapsilta.
Mehrdad Pooladi

Mehrdad Pooladi (; s. 26. helmikuuta 1987 Karaj) on iranilainen jalkapalloilija, pelipaikaltaan keskikenttäpelaaja tai vasen laitapuolustaja. Hän on pituudeltaan 181-senttimetrinen. Hän pelasi seurajoukkueurallaan kotimaansa lisäksi Qatarissa ja Thaimaassa. Hän pelasi Iranin A-maajoukkueessa 35 ottelua vuosina 2010–2015.
Pooladi edusti vuosina 2006–2014 Iranin pääsarjassa Paykania, Esteghlalia, Tractor Sazia, Mes Kermania ja Persepolista. Hän siirtyi vuonna 2014 Qatariin, jossa hän edusti Al-Shahaniaa, Al Kharaitiyatia ja Muaitheria. Välillä hän pelasi kesästä 2017 joulukuuhun 2018 Thaimaassa Bangkok Unitedin joukkueessa. Hän lopetti pelaajauransa vuonna 2021.
Pooladi pelasi Iranin alle 20- ja alle 23-vuotiaiden maajoukkueissa. Hän pelasi A-maajoukkueessa ensimmäisen kerran vuonna 2010. Hän pelasi MM-kilpailuissa 2014 täyden peliajan joukkueensa kaikissa kolmessa ottelussa.
Karim Ansarifard

Karim Ansarifard (; s. 3. huhtikuuta 1990 Ardabīl) on iranilainen jalkapalloilija, pelipaikaltaan hyökkääjä. Hän on pituudeltaan 186-senttimetrinen. Hän on pelannut seurajoukkueurallaan kotimaansa lisäksi Espanjassa, Kreikassa, Englannissa, Qatarissa ja Kyproksella. Hän on pelannut Iranin A-maajoukkueessa 104 ottelua, joissa hän on tehnyt 30 maalia.
Ansarifard edusti vuosina 2007–2014 Iranin pääsarjassa Saipaa, Persepolista ja Tractor Sazia. Hän oli liigan paras maalintekijä kausilla 2011–2012 ja 2013–2014 ja voitti Tractorin joukkueessa Iranin cupin vuonna 2014. Hän siirtyi vuonna 2014 espanjalaisseura Osasunaan, jossa hän pelasi seuraavalla kaudella 16 Segunda Divisiónin ottelua. Hän siirtyi vuonna 2015 Kreikkaan, jossa hän pelasi Panioniosin joukkueessa 1,5 kauden aikana 44 superliigaottelua ja teki niissä 14 maalia. Seuraavat 1,5 kautta hän edusti Olympiakosia, jossa hän pelasi 34 superliigaottelua ja teki niissä 18 maalia. Kaudella 2016–2017 hän voitti Olympiakosissa liigamestaruuden ja kaudella 2017–2018 hän oli 17 maalillaan liigan toiseksi paras maalintekijä.
Ansarifard edusti kaudella 2018–2019 englantilaisseura Nottingham Forestia ja pelasi mestaruussarjassa 12 ottelua, joissa hän teki kaksi maalia. Kaudella 2019–2020 hän edusti Qatarissa Al-Sailiyaa. Hän palasi vuonna 2020 Kreikkaan ja pelasi AEK Ateenan joukkueessa kahden kauden aikana 63 superliigaottelua, joissa hän teki 17 maalia. Kaudella 2022–2023 Ansarifard voitti Omonian joukkueessa Kyproksen cupin ja teki loppuottelun ainoan maalin. Tammikuussa 2024 hän palasi vielä puoleksi vuodeksi Kreikkaan, tällä kertaa Aris Thessalonikin joukkueeseen, jossa hän pelasi 12 superliigaottelua ja teki niissä yhden maalin.
Ansarifard pelasi Iranin nuorisomaajoukkueissa. Hän pelasi Iranin A-maajoukkueessa ensimmäisen kerran heinäkuussa 2009 ystävyysottelussa Botswanaa vastaan. Hän tuli MM-kilpailuissa 2014 vaihdosta kentälle viimeisessä alkulohko-ottelussa Bosnia ja Hertsegovinaa vastaan. MM-kilpailuissa 2018 hän pelasi kaksi ensimmäistä ottelua avauskokoonpanossa ja tuli vaihdosta kentälle viimeisessä alkulohko-ottelussa Portugalia ja teki siinä viime hetken tasoitusmaalin. MM-kilpailuissa 2022 hän tuli vaihdosta kentälle kahdessa ottelussa. Ansarifard on pelannut 104 A-maaottelua, viimeisimmät Aasian-mestaruuskilpailuissa tammi-helmikuussa 2024. Hän on tehnyt A-maaotteluissaan 30 maalia. Lokakuussa 2019 hän teki neljä maalia MM-karsintaottelussa Kambodžaa vastaan Iranin voittaessa maalein 14–0.
Ari Närhi

Ari Närhi on suomalainen musiikintekijä sekä Kumma Heppu &amp; Lopunajan Voidellut -yhtyeen laulaja, kitaristi ja lauluntekijä.
Lapinlahdella lapsuutensa ja Kajaanissa nuoruutensa viettänyt Ari Närhi muutti Tampereelle opiskelemaan 1977. Hän perusti Kumma Heppu &amp; Lopunajan Voidellut -yhtyeen vuonna 1980 ollessaan Kajaanissa kesätöissä. Yhtyeen nimeä kantanut ensialbumi julkaistiin 1981.
Kumma Heppu &amp; Lopunajan Voidellut on julkaissut kymmenen albumia, viimeisimmän niistä ("Vain tuuli tänne jää") kesällä 2024. Albumien kappaleista suurin osa on Ari Närhin säveltämiä ja sanoittamia. Rockin uuden aallon myötä esiin nousseen Närhin musiikki on omaperäinen yhdistelmä poppia, folkia, iskelmää ja progea.
Ari Närhi on soittanut myös yhtyeissä Kaukanapoissa, Orkesteri Karibia ja Survival.
Koulutukseltaan Ari Närhi on yhteiskuntatieteiden maisteri. Hän teki gradunsa aiheesta "Rockfestivaali uutisena" vuonna 1990. Hän on työskennellyt toimittajana ja uuden median suunnittelijana sekä interaktiivisen median lehtorina Tampereen ammattikorkeakoulussa.
Hossein Mahini

Hossein Mahini (; s. 16. syyskuuta 1986 Būšehr) on iranilainen jalkapalloilija, pelipaikaltaan puolustaja. Hän on pituudeltaan 181-senttimetrinen. Hän pelasi koko seurauransa kotimaassaan. Hän pelasi Iranin A-maajoukkueessa 25 ottelua vuosina 2011–2016.
Montazeri pelasi Iranin A-maajoukkueessa ensimmäisen kerran heinäkuussa 2011. Hän kuului Iranin joukkueeseen MM-kilpailuissa 2014 mutta ei päässyt turnauksessa kentälle.
Christina Snellman

Christina Snellman (1928 Helsinki – 2014) oli suomalainen taidemaalari.
Snellmanin äiti oli Greta Lisa Jäderholm-Snellman ja isä Eero Snellman. Snellman sai vaikutteita vanhempiensa kansainvälisten urien ja matkustelun ansiosta. Hän opiskeli taidetta Tukholmassa 1946-47, Ranskassa valtion taideakatemiassa 1947-51 ja Italiassa Firenzessä 1951-52. Christina piti ensimmäisen näyttelyn vuonna 1952 Helsingissä Galleria Hörhammerilla, esillä oli noin parikymmentä hänen öljymaalaustaan. Näyttelyn teokset nähtiin ranskalaisen koulukunnan jatkajiksi.
Snellman asui Kemissä vuosina 1956-61 ja opetti ranskaa ja piirtämistä Toivolan opistossa. Hän teki kannusti pohjoisia taiteilijoita hakemaan Pariisiin Cité-residenssiin.
Christina Snellman muutti vuonna 1961 Espanjaan Alicanten maakuntaan. Hän avioitui siellä espanjalaisen arkkitehdin kanssa. Hän keskittyi lähialueilta Javeasta, Kastiliasta Pyreneiden alueilta ja Madridista löytyviin aiheisiin. Hänen myöhempi Espanjassa tehty tuotantonsa erottui valoisampana ja lämpimämpänä hänen varhaisemmasta tuotannosta.
Christina Snellmanin teoksia on Kemin taidemuseon, Didrichsenin, Keski-Suomen, Oulun ja Rovaniemen taidemuseon sekä Aineen kuvataidesäätiön ja Wihurin kokoelmista.
Hänen teoksissaan on nähtävissä kubistisia vaikutuksia, niissä on monesti käytetty vahvasti sinistä, keltaista, okra ja oranssia ja hiilenmustaa. Christina Snellman ei maalannut enää vuoden 2001 jälkeen.
Viron sosialistinen työväenpuolue

Viron sosialistinen työväenpuolue, viroksi "Eesti Sotsialistlik Tööliste Partei", perustettiin vuonna 1925, kun Viron sosiaalidemokraattinen puolue ja vasemmistososialistinen (sosialistivallankumouksellinen) puolue yhdistyivät. Se oli sosiaalireformistinen puolue, joka hylkäsi vallankumouksen ja proletariaatin diktatuurin. Kannattajakunta oli työväestöä ja köyhää viljelijäväestöä. Puolueeseen kuuluivat muiden muassa August Rei ja Mihkel Martna.
Ghasem Haddadifar

Ghasem Haddadifar (; s. 12. heinäkuuta 1983 Isfahan) on iranilainen jalkapalloilija, pelipaikaltaan keskikenttäpelaaja. Hän on pituudeltaan 179-senttimetrinen. Hän pelasi koko seurauransa kotimaassaan pääasiassa Zob Ahanin joukkueessa sekä välillä lainalla Sanat Naftissa ja Tractor Sazissa. Hän pelasi Iranin A-maajoukkueessa 19 ottelua vuosina 2010–2014.
Haddadifar pelasi Iranin A-maajoukkueessa ensimmäisen kerran elokuussa 2010. Hän kuului Iranin joukkueeseen MM-kilpailuissa 2014 mutta ei päässyt turnauksessa kentälle.
Matthieu Herpin

Matthieu Marie Benoit Herpin (s. 1. helmikuuta 2004 Aix-en-Provence, Ranska) on ranskalais-suomalainen jääkiekkomaalivahti, joka edustaa SM-liigajoukkue Mikkelin Jukureita.
Ura.
Herpin syntyi Ranskassa ja hänen perheensä asui Lyonin kaupungissa, kunnes Matthieun isän työt Olkiluoto 3 -ydinvoimalan rakennushankkeessa sai hänen perheensä muuttamaan Raumalle Matthieun ollessa kaksivuotias. Herpin aloitti jääkiekkoilun Rauman Lukossa, josta hän siirtyi 17-vuotiaana TUTO Hockeyn organisaatioon kaudeksi 2021–2022. Herpin pelasi kautensa pääasiassa seuran U18-joukkueessa, jossa hän torjui U18 SM-sarjassa 28 ottelussa seitsemän nollapeliä. Herpin pelasi myös neljä ottelua seuran U20-joukkueessa.
Kaudeksi 2022–2023 Herpin siirtyi Kooveen U20-joukkueeseen. Hän debytoi myös seuran Mestis-joukkueessa, jossa Herpin pelasi kauden ainoaksi jääneen ottelunsa 10. maaliskuuta 2023 vieraissa Joensuun Kiekko-Poikia vastaan. Hän lähti otteluun kakkosmaalivahtina Samu Pakariselle, mutta Herpin vaihdettiin joukkueen maalinsuulle toiseen erään Kiekko-Poikien johtaessa ottelua lukemin 3–2. Hän torjui ottelussa 26 kertaa, eikä päästänyt maaliakaan, kun Koovee voitti ottelun lopulta jatkoajalla lukemin 3–4. Kaudeksi 2023–2024 Herpin siirtyi Imatran Ketterän U20-joukkueeseen. Hän esiintyi kauden aikana myös seuran Mestis-joukkueessa, mutta Herpin ei kuitenkaan saanut siellä peliaikaa.
Herpin siirtyi kaudeksi 2024–2025 Mikkelin Jukurien U20-joukkueeseen. Hän nousi myös seuran SM-liigajoukkueen harjoitusrinkiin. Herpin sai tililleen ensimmäisen SM-liigaottelunsa runkosarjan kuudennella kierroksella 21. syyskuuta 2024 vieraissa Kiekko-Espoota vastaan, kun Eetu Anttila oli sivussa. Hän lähti otteluun kakkosmaalivahtina Markus Ruusulle. Herpin vaihdettiin Jukurien maalinsuulle 1.08 minuuttia ennen varsinaisen peliajan päättymistä, kun Kiekko-Espoo siirtyi ottelussa 3–2-johtoon. Hän oli jäällä 13 sekunnin ajan, eikä Jukurien maalia kohti lauottu, kunnes joukkue otti maalivahdin pois ottelun loppuun asti. Ensimmäisen SM-liigaottelunsa aloittavana maalivahtina Herpin pelasi 12. lokakuuta 2024 vieraissa JYPiä vastaan, kun sekä Ruusu että Anttila olivat sivussa ja lainamaalivahti Karolus Kaarlehto toimi kakkosmaalivahtina. Hän torjui Jukurien 1–4-voittoon päättyneessä ottelussa 30 kertaa. Henry Saleva valitsi Herpinin ottelun Alumnien tähtien ykköstähdeksi. Hän pelasi SM-liigassa 24 runkosarjaottelua torjuen seitsemän voittoa. Loppukaudella Jukurien maalivahtiosasto täydentyi Evan Buitenhuisilla ja Herpin vietti sen pääasiassa U20-joukkueessa.
Huhtikuussa 2025 Jukurit tiedotti, että Herpinin sopimus seuran kanssa jatkuu kahdella vuodella kevääseen 2027 saakka.
Muuta.
Herpinin isoveljet Antoine ja Louis ovat pelanneet myös jääkiekkoa. Antoine Herpin pelaa hyökkääjänä II-divisoonajoukkue Hiki-Hockeyssa. Louis Herpin pelasi maalivahtina U20-ikäluokkaan asti ja hän toimii nykyään Lukon U18-joukkueen maalivahtivalmentajana.
Matthieu Herpin valmistui ylioppilaaksi Nettilukiosta keväällä 2024. Hän opiskelee tällä hetkellä ammattikorkeakoulussa tradenomiksi. Herpin harrasti lapsena myös uintia, salibandya ja jalkapalloa.
Rabbit hemorrhagic disease

RHD (, ’jänisten verenvuototauti’) on kesykaneissa, metsäjäniksissä ja rusakoissa esiintyvä kalikiviruksen aiheuttama vaarallinen ja herkästi leviävä verenvuototauti. RHD vaurioittaa kanin sisäelimä, ja siihen sairastuneilla kaneilla on merkittävän suuri kuolleisuus. RHD:sta tunnetaan kaksi eri tyyppiä: RHD ja RHD2. Suomen eläintautilainsäädäntö luokittelee RHD:n muuksi ilmoitettavaksi eläintaudiksi. RHD:ta monilla Euroopan ja Australian alueilla, ja se kulkee mös Uuden-Seelannin kanipopulaatioissa.
Oireet ja leviäminen.
RHD-virus sairastuttaa aikuisia kaneja, mutta virus ei tartu poikasiin noin 4-6 viikon ikään asti. RHD2-virusta esiintyy myös nuorissa poikasissa. Sairastumisen merkkejä ovat apatia, ruokahaluttomuus sekä hengitysvaikeudet, mutta joissain kaneissa esiintyy myös verenvuotoa. Viruksen oireeton eteneminen ja äkkikuolema ovat tyypillisiä kaneille, jolla on RHD2-virus.
RHD on erittäin kestävä ja helposti leviävä tauti, johon kani voi sairastua myös epäsuorasti. Viruksen itämisaika on keskimäärin 1–5 vuorokautta.
Hoito ja ehkäisy.
Kanien ulkoiluttamista ei suositella alueilla, joilla esiintyy villikaneja. RHD voi kulkeutua kanin tiloihin myös ulkoa kerätyn ruoan tai ihmisen vaatteiden kautta. Suomessa on mahdollista antaa kanille RHD-rokotus, joka täytyy uusia vuosittain. Rokotuksen voi antaa vain yli 10-viikkoisille kaneille. Sairastuneille kaneille ei löydy hoitomenetelmiä.
Mitä ihmettä?

Mitä ihmettä? () on ranskalais-brittiläinen animaatiosarja, jota on esitetty "Pikku Kakkosen" yhteydessä. Sarja kertoo Tuomo-pojasta, jolla on paljon kysymyksiä. Vuosina 2015–2018 sarjaa esitettiin ruotsinkielisen "BUU-klubbenin" yhteydessä.
Danny Barrow

Daniel John Barrow (s. 16. marraskuuta 1995 Braunton, Englanti) on englantilainen Walesia poikamaajoukueessa edustanut jalkapalloilija. Pelipaikaltaan hän on keskikenttäpelaaja. Barrow on pelannut urallaan kauden 2024 loppuun mennessä kotimaassaan Englannissa, Yhdysvalloissa, Portugalissa, Ruotsissa ja viimeiset kaksi vuotta Suomessa AC Oulun riveissä.
Barrow aloitti uransa Plymouth Argylen ja West Bromwich Albionin akatemioissa. [ 1 ] Vapauduttuaan West Bromista Barrow harjoitteli Major League Soccer (MLS)-joukkue Sporting Kansas Cityssä, mutta seura ei tehnyt hänen kanssaan sopimusta. Hän pelasi kaudella 2015 Englannissa Bath Cityn ja Truro Cityn joukkueissa siirtyen kaudeksi 2016-2017 Yhdysvaltoihin NASL-liigan Jacksonville Armadaan ja 2017 United Soccer Leaguen (USL) North Carolina FC:ssä yhden ottelun.
Sen jälkeen Barrow siirtyi kaudesta 2018 alkaen Eurooppaan Portugaliin, jossa pelasi kaksi kautta Boavista FC:n kakkosjoukkueessa ja FC Pedras Rubrasissa. Kaudesta 2022 alkaen hän siirtyi Ruotsiin; ensin kalmarilaiseen IFK Bergaan ja sitten sarjaa ylemmäs Ettanissa pelanneeseen Oskarshamns AIK:hon. Barrow'n kolmas ruotsalaisseura oli kauden 2023 alkupuoliskolla Husqvarna FF. 
Elokuussa 2023 Try-outin kautta Barrow siirtyi Suomeen Veikkausliigassa pelanneen AC Oulun riveihin. Barrow'n tulo AC Ouluun liittyi AC Oulun nuoren maajoukkuemiehen ja keskeisen pelintekijän Otso Liimatan siirtymiseen AC Oulusta elokuun alussa. Hän avasi Veikkausliigassa maalitilinsä Haastajasarjassa tekemällä voittomaalin kotkalaisen KTP:n verkkoon syyskuun lopulla. Kaikkiaan kaudelle 2023 kertyi 10 ottelua. Barrow jatkoi pelejään AC Oulussa myös kaudella 2024 AC Oulussa.
Barrow on pelannut kaudella 2010 Walesin U17-maajoukkueessa kaksi ottelua.
Ritarikala

Ritarikala ("Equetus lanceolatus") on rummuttajiin kuuluva kalalaji. Lajia tavataan Atlantin rannikolla Pohjois- ja Etelä-Amerikassa.
Koko ja ulkonäkö.
Ritarikala kasvaa useimmiten noin 15 cm pitkäksi, ja voi suurimmillaan saavuttaa 25–30 cm:n pituuden. Ruumiinrakenteeltaan laji on eturuumiistaan korkea ja ruumis muuttuu matalammaksi pyrstöä kohden. Ensimmäinen selkäevä on lyhyehkö ja hyvin korkea ja toinen selkäevä on pidempi ja matalampi. Kalan pyrstöevä on muodoltaan vinoneliö. Ritarikala on harmahtavan valkoinen tai kellertävä. Ruumiissa on kolme valkoreunaista mustaa juovaa. Niistä ensimmäinen kulkee silmien poikki, toinen otsasta vatsaeviin ja kolmas ensimmäisestä selkäevästä pyrstöön.
Levinneisyys ja elintavat.
Ritarikalaa tavataan Pohjois-Carolinasta Brasilian eteläosiin ja Bermudan läheisyydestä. Sen elinympäristöä ovat kivikkoiset riutat ja koralliriutat sekä hiekka- tai mutapohjaiset alueet. Laji syö erityisesti äyriäisiä, mutta myös monisukasmatoja ja kuollutta eloperäistä ainesta.
Ritarikalaa voidaan pitää merivesiakvaarioissa.
Munaleikkuri

Munaleikkuri on keittiöväline, jolla kovaksi keitetyt kananmunat voidaan viipaloida tasaisesti ja nopeasti. Munaleikkuri koostuu uritetusta alustasta, jolle muna asetetaan, ja kannesta, jonka muodostavat ohuet vaijerit. Suljettaessa kansi muna viipaloituu. Munan voi myös hienontaa käyttämällä sen useaan kertaan leikkurin läpi.
Munaleikkurin keksi 1900-luvun alussa saksalainen Willy Abel (1875–1951), joka keksi myös leipäleikkurin. Ensimmäiset munaleikkurit valmistettiin Berliinissä.
Munaleikkuria voidaan käyttää myös esimerkiksi pehmeiden hedelmien ja juustojen, sienten, marjojen, sekä muiden pehmeiden elintarvikkeiden pilkkomiseen.
Parasomnia

Parasomnia on Dream Theaterin kuudestoista studioalbumi, joka julkaistiin 7. helmikuuta 2025 ja jonka julkaisusta vastasi levy-yhtiö Inside Out Music. Se on yhtyeen ensimmäinen albumi sitten vuoden 2009, jolla on mukana yhtyeen alkuperäinen rumpali ja perustajajäsen Mike Portnoy, joka teki paluun yhtyeeseen vuonna 2023.
Uhrauksia vapaudelle

Uhrauksia vapaudelle (, ’Skopjen vapauttaminen’) on Rade ja Danilo Šerbedžijan ohjaama ja yhdessä Darko Mitrevskin kanssa käsikirjoittama makedonialais-kroatialais-suomalainen draamaelokuva vuodelta 2016. Natsi-Saksan miehittämään Skopjeen ja vuoteen 1943 sijoittuva tarina kertoo pienen pojan näkökulmasta perheensä joutumisesta yhteistyöhön natsien kanssa. Keskeistä natsiupseeria näyttelee Mikko Nousiainen, ja muita tuotantoon osallistuneita suomalaisia olivat muun muassa näyttelijät Jari Virman ja Antti Luusuaniemi, säveltäjä Tuomas Kantelinen ja tuottaja Arto Halonen.
Tuotanto.
Elokuva oli näyttelijänä tunnetun Rade Šerbedžijan ensimmäinen pitkän elokuvan ohjaustyö.
Elokuvan osatuottajaksi tuli Yleisradio tuottaja Arto Halosen vanhojen kansainvälisten yhteyksien ansiosta. Saksalaisia näytelleet suomalaiset, etenkin saksaa täysin osaamaton Mikko Nousiainen, saivat Goethe-instituutin avulla dialogin ääntämyksessä teho-opetusta ennen kuvausten alkua.
Vastaanotto.
Elokuva esitettiin Sundance-elokuvajuhlilla Yhdysvalloissa 2017. Eräs kriitikko piti sitä mielenkiintoisena ja hyvin näyteltynä, ohjattuna ja kuvattuna tarinana toisen maailmansodan vähemmän keskeiseltä alueelta.
Film-O-Holic.com-elokuvasivustolla Henri Nerg valitteli, ettei elokuva oikein erotu tavanomaisista siviileistä kertovista sotatarinoista, joita on nähty niin paljon että niihin on jopa turruttu. Kuvaus ja muut osa-alueet ovat Nergistä hyvin hallussa ja elokuvassa on monia hyviä kohtauksia, joista muodostuva kokonaisuus jättää kuitenkin toivomisen varaa ollakseen aidosti koskettava. "Episodi"-elokuvalehden Niko Ikonen kirjoitti, että vaikka elokuva ottaa kovasti kantaa, ei se oikein löydä vastauksia esittämilleen kysymyksille, varsinkin kun elokuvan loppu jätetään täysin auki niin, että katsojalle jää hieman huijattu olo.
Mississippin territorio

Mississippin territorio () oli Yhdysvaltain territorio, joka perustettiin 7. huhtikuuta 1798. Nykyisen Alabaman osavaltion käsittävä alue erotettiin Mississippin territoriosta omaksi territoriokseen 15. elokuuta 1817. Mississippin territorio lakkautettiin noin neljä kuukautta myöhemmin 10. joulukuuta 1817, kun jäljelle jäänestä alueesta tuli Mississippin osavaltio. Alabaman territoriosta tuli Alabaman osavaltio 14. joulukuuta 1819.
Justin Rennicks

Justin Gerard Rennicks (s. 20. maaliskuuta 1999, South Hamilton, Massachusetts Yhdysvallat) on yhdysvaltalainen jalkapalloilija, joka pelaa hyökkääjänä Veikkausliigaa AC Oulussa.
Massachusettsissa syntynyt Justin Rennicks pelasi juniorina Bostonin lähistöllä New England Revolution-junioriorganisaatiossa. Siirryttyään yliopistoon Indianan Bloomingtoniin hän pelasi Indianan yliopiston jalkapallojoukueessa Indiana Hoosiers vuosina 2017–2018. Hän pelasi kaikiaan 29 ottelua, tehden yhdeksän maalia ja syöttäen yhden syötön. Samaan aikaan hän pelasi USL2-liigaa kotiseutunsa Boston Bolts-joukkueessa.
Tammikuussa 2019 Rennicks päätti jättää yliopiston ennenaikaisesti ja allekirjoitti kotimaisen pelaajan sopimuksen Major League Soccer (MSL)-joukkueen New England Revolutionin kanssa. Ammattilaisdebyyttinsä Rennicks teki maaliskuussa 2019. Elokuussa 2019 hän siirtyi lainalle USL-liigan North Carolina FC:hen loppukaudeksi. Seuraavalla kaudella syyskuussa 2020 Rennicks liittyi MLS Next Pro (MLNSP)-liigan New England Revolution II:een lainalle loppukaudeksi. Ensimmäisen MLS-maalinsa Rennicks teki huhtikuussa 2022. Kaikkiaan Rennicks teki MLS-urallaan kaksi maalia New England Revolutionissa.
Syksyllä 2023 Rennicks siirtyi Eurooppaan ja teki joulukuussa 2023 vuoden mittaisen sopimuksen lisävuoden optiolla Veikkausliigassa pelaavan AC Oulun kanssa.
Rennicks on pelannut yli 30 kertaa Yhdysvaltain nuorten jalkapallomaajoukkueissa ja tehnyt niissä kahdeksan maalia ja antanut kuusi syöttöä. Hän oli mukana vuoden 2019 alle 20-vuotiaiden MM-kisoissa ja teki Yhdysvalloille voitokkaassa neljännesvälieräottelussa Ranskaa vastaan ratkaisumaalin 3-2.
Lauren Daigle

Lauren Ashley Daigle (s. 9. syyskuuta 1991 Lake Charles, Louisiana, Yhdysvallat) on yhdysvaltalainen laulaja-lauluntekijä, joka esittää kristillistä nykymusiikkia. Daigle on Centricity Music -levy-yhtiön artisti. Daigle oli vuonna 2023 "Billboardin" vuoden kristillinen artisti ja vuoden kristillinen naisartisti.
Daigle palkittiin vuonna 2015 uuden artistin Dove-palkinnolla. Daiglen laulu "How Can It Be" voitti samana vuonna vuoden laulun palkinnon. Daiglen albumi "How Can It Be" oli ehdolla vuonna 2016 parhaaksi kristillisen nykymusiikin albumiksi Grammy-gaalassa.
Daigle on varttunut Louisianan Lafayettessa.
Shaboozey

Collins Obinna Chibueze (s. 9. toukokuuta 1995 Fairfax, Virginia) taiteilijanimeltään Shaboozey, on yhdysvaltalainen laulaja-lauluntekijä.
Shaboozeyn vanhemmat ovat nigerialais-amerikkalaisia, isä on maahanmuuttaja. Hän vietti suurimman osan lapsuudestaan ​​Virginiassa, mukaan lukien lukiovuodet. Nykyinen taiteilijanimi on peräisin sukunimen ääntämisvirheestä. 
Shaboozey aloitti uransa SoundCloudin rap-buumin aikana ilman aiempaa musiikillista taustaa. Hän julkaisi NASCAR-kuljettaja Jeff Gordonin mukaan nimetyn esikoissinglen ”Jeff Gordon” vuonna 2014. Hän kokeili vuosia erilaisia ​​soundeja ja tuotantoja sekoittaen eri kulttuureja. Muutettuaan 19-vuotiaana Los Angelesiin hän solmi sopimuksen Republic Recordsin kanssa vuonna 2017 ja julkaisi ensimmäisen albuminsa "Lady Wrangler" vuonna 2018. Hän kirjoitti ja lauloi yhdessä Duckwrthin kanssa elokuvan "" soundtrackin ”Start a Riot” (2018). Pari vuotta myöhemmin A&amp;R Publishing Nashvillen Eric Hurt kiinnitti Shaboozeyn itsenäiseen Empire-levy-yhtiöön.
Musiikin lisäksi Shaboozey käyttää visuaalista kerrontaa. Vuonna 2017 hän julkaisi tuottamansa ja ohjaamansa musiikkivideon ”Robert Plant”. Tässä projektissa ei ollut kyse vain musiikista, vaan vahvan visuaalisen identiteetin luomisesta. Ensimmäistä albumia "Lady Wrangleria" valmistellessaan Shaboozey julkaisi Youtubessa useita teaser-musiikkivideoita, jotka kuvasivat häntä erilaisissa ympäristöissä.
Beyoncé otti Shaboozeyn mukaan vierailevaksi artistiksi kappaleisiin ”Sweet Honey Buckiin’” ja ”Spaghettii” albumillaan "Cowboy Carter" (2024), mistä Shaboozey sai painoarvoa omalle musiikkiuralle.
Kappale ”A Bar Song (Tipsy)”, joka julkaistiin Beyoncén albumin jälkeen huhtikuussa 2024, nousi Billboardin Hot Country Songs -listan ykköspaikalle kahdessa viikossa ja piti Hot 100 -listan kärkipaikkaa 12 viikkoa tehden hänestä ensimmäisen mustan miesartistin, joka on päässyt molempien listojen kärkeen. Toinen musta artisti, joka on yltänyt samaan, on hänen yhteistyökumppaninsa Beyoncé aiemmin vuonna 2024 kappaleella ”Texas Hold ’Em”.
RDS-2

RDS-2 (ven. РДС-2 - "Reaktivnyi Dvigatel Spetsialnyi-2") on Neuvostoliiton kehittämä taktinen ydinase, joka oli yksinomaan lentokoneesta pudotettava. Vuonna 1951 käyttöön tullut ydinpommi voitiin pudottaa vain Tupolev Tu-4 "Bull" -tyypin raskaasta pommikoneesta. RDS-2:n räjähdysvoima oli 38,3 kilotonnia, halkaisija 1,25 metriä ja sen omamassa oli 3 200 kilogrammaa. Aseeseen oli laadittu useita muotoiluja sekä parannuksia, joten se poikkesi RDS-1:stä. Pommin sytytykseen kehiteltiin parempia turvajärjestelyjä. Pommityyppi oli ensimmäinen lajiaan tuotantomaassaan, eli se oli täysin Neuvostoliiton oman asekehittelyn tulosta. Koeräjäytys tehtiin 30 metriä korkeasta tornista ja se laukaistiin 24. syyskuuta 1951. Maatukikohdasta tehdyn laukaisun sijasta, tämä koeräjäytys tehtiin radiosignaalilla, kohteen yllä lentävästä lentokoneesta.
RDS-2:n pääkehittelijät olivat Juli Hariton sekä Igor Kurtshatov. Tämä pommi erosi sitä seuranneesta RDS-3 "Marija"-pommista siten, että tämä käytti fissiilinä eli räjähtävänä ainesosana yksinomaan plutoniumia. Pommin kokoonpanoon liittyi ns. "Kypärä-rakenne": eli levitoiva kaasupatja (Levitated Pit) - mikä sijoitettuna kahden eri fissiilin kerroksen välissä. RDS-3:n fissiili ainesosa koostui 25% plutoniumista sekä 75% korkearikasteisesta U-235:stä.
Sähkösopimus

Sähkösopimus on sopimus sähkön toimittamisesta rakennukseen.
Hinta.
Sähkösopimuksen hinta voidaan laskea kolmella tavalla.
Kiinteä sähkösopimus.
Sähköstä maksetaan pysyvää kWh-hintaa koko sopimuskauden ajan.
Kiinteä sopimus voi olla hyvä valinta, jos sähkön käyttöä ei pysty ohjaamaan hinnan perusteella.
Pörssisähkösopimus.
Sähköstä maksetaan muuttuvaa hintaa. Hinta vaihtelee tuotannon ja kysynnän mukaan tunneittain. Vuoden 2025 kesäkuusta lähtien hinta vaihtuu viidentoista minuutin välein. Tiheämpään hinnoitteluun siirrytään siksi, että tuuli- ja aurinkovoiman osuuden kasvaessa sähköjärjestelmä vaatii entistä tehokkaampaa tasapainotusta.
Vaihtelevahintainen sopimus sopii silloin, jos sähköä kuluu paljon, ja sen käyttöä on mahdollista ajoittaa hinnan mukaan. Sähkön käyttöä voidaan ohjata edullisemmille tunneille kotiautomaation tai energiapalvelujen avulla niin, ettei asukas aina edes huomaa eroa.
Hybridisopimus.
Hybridisopimuksesta käytetään myös nimiä jousto- tai kulutusvaikutussopimus.
Hybridisopimuksen hinnoittelu perustuu kiinteään sähkön hintaan, hintaa pienentävään tai kasvattavaan kulutusvaikutukseen sekä kuukausittaiseen perusmaksuun. Kulutusvaikutus lasketaan kuukauden kulutuksen ajoittumisen perusteella.
Kulutuksella voi joko pienentää tai suurentaa loppusummaa.
Hybridisopimus on yleensä määräaikainen.
Hybridisopimuksen säästöt voivat jäädä olemattoman pieniksi
Kesto.
Sopimus voi olla määräaikainen.
Ympäristövaikutukset.
Sähkö voidaan tuottaa eri tavoilla.
Alabaman territorio

Alabaman territorio () oli Yhdysvaltain territorio, joka perustettiin 15. elokuuta 1817 erottamalla alue Mississippin territoriosta. Alabaman territoriosta tuli Alabaman osavaltio vähän yli kaksi vuotta territorion perustamisen jälkeen 14. joulukuuta 1819.
Burfjordin kirkko

Burfjordin kirkko () on Naavuonon kunnassa Norjassa sijaitseva puinen pitkäkirkko vuodelta 2009.
Skorpan kirkko

Skorpan kirkko () on Naavuonon kunnassa Norjassa sijaitseva puinen pitkäkirkko vuodelta 1850.
Sekkemon kirkko

Sekkemon kirkko () on Naavuonon kunnassa Norjassa sijaitseva puinen pitkäkirkko vuodelta 1956.
Kaivuonon kirkko

Kaivuonon kirkko () on Kaivuonon kunnassa Norjassa sijaitseva puinen pitkäkirkko vuodelta 1949.
Kåfjordin kirkko (Alattio)

Kåfjordin kirkko () on Alattion kunnassa Norjassa sijaitseva puinen pitkäkirkko vuodelta 1837.
Kåfjordin kirkko

Kåfjordin kirkko voi tarkoittaa seuraavia:
Larvikin kirkko

Larvikin kirkko () on Larvikin kunnassa Norjassa sijaitseva tiilinen pitkäkirkko vuodelta 1677. Kellotorni valmistui 1760-luvulla. Christian Heinrich Grosch suunnitteli kirkon vuosien 1859–1864 uudistustyöt.
Hedrumin kirkko

Hedrumin kirkko () on Larvikin kunnassa Norjassa sijaitseva kivinen pitkäkirkko 1100-luvulta. Puinen kellotorni valmistui 1859.
Löberöd

Löberöd on taajama Eslövin kunnassa Skånen läänissä samannimisessä historiallisessa maakunnassa Ruotsissa. Taajamassa oli 1 287 asukasta vuonna 2021. Pieni osa Löberödiä ulottuu Höörin kunnan puolelle.
Flyinge

Flyinge on taajama Eslövin kunnassa Skånen läänissä samannimisessä historiallisessa maakunnassa Ruotsissa. Taajamassa oli 1 012 asukasta vuonna 2021.
Mohammad Baqir al-Hakim

Mohammad Baqir al-Hakim (; 1939 Najaf – 29. elokuuta 2003 Najaf) oli irakilainen šiialainen uskonoppinut ja ajatollah.
Al-Hakim syntyi Najafissa, jossa hänen isänsä oli korkea-arvoinen uskonoppinut. Al-Hakim sai perinteisen imaamikoulutuksen ja oli Saddam Husseinin vastustaja. Hän joutui Irakissa pidätetyksi vuonna 1972 ja koki kidutusta. Irakin hallinto tappoi lukuisia al-Hakimin läheisistä, kuten viisi hänen veljeään. Vuonna 1980 al-Hakim pakeni Iraniin. Hän perusti Teheranissa Irakin ylimmän islamilaisen neuvoston toimittuaan aiemmin Islamilainen Da’wa -liikkeessä. Irakin ylimmän islamilaisen neuvoston oli määrä toimia sateenvarjojärjestönä, joka yhdisti Islamilaisen Da’wan ja muita šiialaisia toimijoita. Islamilainen Da’wa etääntyi 1990-luvun loppuun mennessä Irakin ylimmästä islamilaisesta neuvostosta ja syytti sitä liiallisesta iranilaisesta vaikutusvallasta.
Al-Hakim palasi Irakiin 12. toukokuuta 2003. Muqtada al-Sadrin kannattajat eivät hyväksyneet al-Hakimin kaltaisten maanpaosta palanneiden asemaa Irakin šiiojen luontaisina johtajina. Al-Hakim sai surmansa valtavassa autopommi-iskussa kotikaupungissaan Najafissa 63-vuotiaana.
Harlösa

Harlösa on taajama Eslövin kunnassa Skånen läänissä samannimisessä historiallisessa maakunnassa Ruotsissa. Taajamassa oli 840 asukasta vuonna 2021.
Billinge

Billinge on taajama Eslövin kunnassa Skånen läänissä samannimisessä historiallisessa maakunnassa Ruotsissa. Taajamassa oli 459 asukasta vuonna 2021.
Kungshult

Kunhsgult on taajama Eslövin kunnassa Skånen läänissä samannimisessä historiallisessa maakunnassa Ruotsissa. Taajamassa oli 394 asukasta vuonna 2021.
Hurva

Hurva on taajama Eslövin kunnassa Skånen läänissä samannimisessä historiallisessa maakunnassa Ruotsissa. Taajamassa oli 391 asukasta vuonna 2021.
Hurvan aarre.
Vuonna 1880 Hurvasta löydettiin hopea-aarre, joka koostui yli 8 700 kolikosta. Niistä suurin osa oli peräisin Saksasta ja Englannista, mutta joukossa oli myös esimerkiksi bysanttilaisia ja irlantilaisia kolikoita. Lisäksi kaikkiaan 8,8 kiloa painaneeseen aarteeseen kuului muun muassa koruja. Aarteen on arvioitu kätketyn vuonna 1047 tai pian sen jälkeen.
Gustaf Lagerbielke

Gustaf Lagerbielke (22. maaliskuuta 1777 Tukholma – 24. toukokuuta 1837 Tukholma) oli ruotsalainen kreivi ja hovikansleri. Hän toimi Kustaa IV Aadolfin läheisenä avustajana ja seurasi tätä ulkomaanmatkoilla, mutta vastusti tämän ulkopolitiikkaa, joka kohdistui Napoleonin hallitsemaa Ranskaa vastaan. Lagerbielke osallistuikin vuoden 1809 vallankaappauksen, minkä jälkeen hänet nimettiin valtioneuvostoon. Vuosina 1810–1811 hän toimi suurlähettiläänä Ranskassa. Myöhemmin 1810- ja 1820-luvuilla hänen poliittiset kantansa muuttuivat aiempaa konservatiivisemmiksi. Vuosina 1823–1827 hän johti kuninkaallista teatteria.
Lagerbielke oli Ruotsin akatemian jäsen vuodesta 1809.